《大慧佛日禅师赞》
宋代·释广闻

闻薰风南来时，和赃捉获。向树倒藤枯处，覆水难收。

勘破元禅，楪子饤底青虾蟆。脱得圆悟，胸次用底活马骝。

横三尺竹篦，气索列祖。翻四河雄辩，贯通九流。薄四海内外，罔不中伤。

旷百世上下，其谁与俦。区区作是说者，如一尘之微，又何能重轻乎山丘。

作者简介：释广闻（一一八九～一二六三），赐名佛智，号偃溪，俗姓林，侯官（今福建福州）人。年十五从智隆于宛陵光孝寺。十八受具戒。八年，住育王山广利禅寺。十一年，住净慈报恩光孝禅寺。宝祐二年（一二五四），住景德灵隐禅寺。四年，住径山兴圣万寿禅寺。景定四年卒，年七十五。为南岳下十八世，浙翁琰法嗣。有《偃溪广闻禅师语录》，收入《续藏经》。事见《语录》及所附林希逸撰《塔铭》。　释广闻诗，以辑自《语录》者及其中单编之诗依原卷次编为两卷。